‘કચરા’ શબ્દ પર કહેવતો અમથી નથી લખાઈ. કોઈનું નીચાજોણું થાય તો લોકો કહે જ છે ને કે, ‘આનો કચરો કરી નાખ્યો કે થઈ ગયો.’ કોઈ બીજાનું ખરાબ બોલે તો ‘એની આંખમાં કચરો પડ્યો છે.’ એમ કહેવાય છે. નકલી કે હલકી વસ્તુ લાવો એટલે ટકોર થવાની જ કે, ‘આ શું કચરો ઉપાડી લાવ્યા ?’ આમ સાહિત્યજગતમાં પણ કચરાનું અદકું સ્થાન છે. (ઘરમાં તો છે જ.) એની અવગણના થઈ શકે એમ છે જ નહીં. કચરાનું સાવું નોંધપાત્ર પ્રદાન છતાં હજી કોઈ એને નઠારો ગણે તો તેની એક વધુ સિદ્ધિ નોંધી લ્યો. સારામાંથી તો ઘણા પ્રેરણા મેળવે, પણ નઠારામાંથી પણ સારું જોઈ રચનાત્મક પ્રેરણા મળે એવી વસ્તુઓ બહુ જૂજ છે, ને તે વિરલ યાદીમાં છે આ કચરો. હવે તો એને વખાણશો ને ? દિવાળી અને નવલા વર્ષે માણસ છૂપા બાતમીદારની જેમ શોધીશોધીને કચરો પકડી પાડે છે ને છૂપાયેલો કચરો કાઢી બધું ચોખ્ખું કરે છે એની પાછળ પણ આવા જ કંઈક કારણો છૂપાયેલા છે ને ? ટૂંકમાં આ સચરાચર (કચરાચર !) વિશ્વમાં કચરો તો વસ્તુની (ભંગારની) ક્ષણભંગૂરતાની સમજ આપી, ‘આ બધું કચરો છે’ એમ સ્પષ્ટ કરી માયામોહમાં ન લપેટાવાની તમને અમૂલ્ય તક પૂરી પાડે છે. હવે તમારે એને ઝડપવી કે નહીં એ તમારા પર છોડું છું. મારો આ લેખ લખાવા આવ્યો એટલે હું પેલા મને પડકારનારા મિત્ર પરેશને ઘેર વટ બતાવવા તેમ જ તેનો આભાર માનવા ગયો, પણ તે ક્યાંય ન દેખાયો. મેં પૂછ્યું તો એની પત્ની કહે, ‘આજે તો એનો ભેટો તમને નહીં થાય. એ ઉપર માળિયે ચડ્યા છે ને કચરો કાઢે છે….!’